CELEX: 32017R1203
Language: lt
Date: 2017-07-05 00:00:00
Title: 2017 m. liepos 5 d. Komisijos reglamentas (ES) 2017/1203, kuriuo dėl organinio silicio (monometilsilantriolio) ir kalcio fosforilo oligosacharidų (POs-Ca®), dedamų į maisto produktus ir naudojamų maisto papildams gaminti, iš dalies keičiama Europos Parlamento ir Tarybos direktyva 2002/46/EB ir Europos Parlamento ir Tarybos reglamentas (EB) Nr. 1925/2006 (Tekstas svarbus EEE. )

6.7.2017   
            
            
               LT
            
            
               Europos Sąjungos oficialusis leidinys
            
            
               L 173/9
            
         KOMISIJOS REGLAMENTAS (ES) 2017/1203
   2017 m. liepos 5 d.
   kuriuo dėl organinio silicio (monometilsilantriolio) ir kalcio fosforilo oligosacharidų (POs-Ca®), dedamų į maisto produktus ir naudojamų maisto papildams gaminti, iš dalies keičiama Europos Parlamento ir Tarybos direktyva 2002/46/EB ir Europos Parlamento ir Tarybos reglamentas (EB) Nr. 1925/2006
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. birželio 10 d. Europos Parlamento ir Tarybos direktyvą 2002/46/EB dėl valstybių narių įstatymų, susijusių su maisto papildais, suderinimo (1), visų pirma į jos 4 straipsnio 5 dalį,
   atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis (2), visų pirma į jo 3 straipsnio 3 dalį,
   kadangi:
   
               (1)
            
            
               Direktyvos 2002/46/EB II priede nustatytas vitaminų ir mineralinių medžiagų, kurie gali būti naudojami maisto papildams gaminti, sąrašas;
            
         
               (2)
            
            
               pagal Direktyvos 2002/46/EB 14 straipsnį nuostatos dėl vitaminų ir mineralinių medžiagų maisto papilduose, galinčios turėti įtakos visuomenės sveikatai, turi būti priimamos pasitarus su Europos maisto saugos tarnyba (toliau – Tarnyba);
            
         
               (3)
            
            
               Reglamento (EB) Nr. 1925/2006 II priede pateiktas vitaminų ir mineralinių medžiagų bei jų formų, kurių galima pridėti į maisto produktus, sąrašas;
            
         
               (4)
            
            
               pagal Reglamento (EB) Nr. 1925/2006 3 straipsnio 3 dalį to reglamento II priede nurodyto sąrašo pakeitimai turi būti priimami atsižvelgiant į Tarnybos nuomonę;
            
         
               (5)
            
            
               gavusi prašymą organinį silicį, kaip silicio šaltinį, įtraukti į Direktyvos 2002/46/EB II priedą, 2016 m. kovo 9 d. Tarnyba priėmė mokslinę nuomonę dėl organinio silicio (monometilsilantriolio, MMST), kaip naujos maisto sudedamosios dalies, naudojamos kaip silicio šaltinis maisto papilduose, saugos ir dėl ortosilikato rūgšties biologinio įsisavinamumo iš šaltinio (3);
            
         
               (6)
            
            
               remiantis šia nuomone, maisto papilduose naudojamas organinis silicis (monometilsilantriolis), kaip silicio šaltinis, nekelia pavojaus saugai, jeigu paisoma tam tikrų sąlygų;
            
         
               (7)
            
            
               atsižvelgiant į palankią Tarnybos nuomonę, organinis silicis (monometilsilantriolis) turėtų būti įtrauktas į Direktyvos 2002/46/EB II priede pateiktą sąrašą;
            
         
               (8)
            
            
               gavusi prašymą kalcio fosforilo oligosacharidus (POs-Ca®), kaip kalcio šaltinį, įtraukti į Direktyvos 2002/46/EB II priede ir Reglamento (EB) Nr. 1925/2006 II priede pateiktus sąrašus, 2016 m. balandžio 26 d. Tarnyba priėmė mokslinę nuomonę dėl kalcio fosforilo oligosacharidų (POs-Ca®), kaip kalcio šaltinio mitybos tikslais dedamų į maisto produktus, maisto papildus ir specialiosios medicininės paskirties maisto produktus (4);
            
         
               (9)
            
            
               remiantis šia nuomone, į maisto produktus pridedami ir maisto papilduose naudojami kalcio fosforilo oligosacharidai (POs-Ca®), kaip kalcio šaltinis, nekelia pavojaus saugai, jeigu paisoma tam tikrų sąlygų;
            
         
               (10)
            
            
               atsižvelgiant į palankią Tarnybos nuomonę, kalcio fosforilo oligosacharidai (POs-Ca®) turėtų būti įtraukti į Direktyvos 2002/46/EB II priede ir Reglamento (EB) Nr. 1925/2006 II priede pateiktus sąrašus;
            
         
               (11)
            
            
               su suinteresuotosiomis šalimis konsultuotasi Maisto grandinės ir gyvūnų bei augalų sveikatos patariamojoje grupėje ir į jų pateiktas pastabas atsižvelgta;
            
         
               (12)
            
            
               todėl Direktyva 2002/46/EB ir Reglamentas (EB) Nr. 1925/2006 turėtų būti atitinkamai iš dalies pakeisti;
            
         
               (13)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Direktyvos 2002/46/EB II priedas iš dalies keičiamas pagal šio reglamento priedą.
   2 straipsnis
   Reglamento (EB) Nr. 1925/2006 II priedas iš dalies keičiamas pagal šio reglamento priedą.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. liepos 5 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 183, 2002 7 12, p. 51.
   
      (2)  OL L 404, 2006 12 30, p. 26.
   
      (3)  EFSA Journal 2016;14(4):4436.
   
      (4)  EFSA Journal 2016;14(6):4488.
   
      PRIEDAS
      
                  1.
               
               
                  Direktyvos 2002/46/EB II priedo B dalis iš dalies keičiama taip:
               
            
                  a)
               
               
                  po įrašo „silicio rūgštis“ įterpiamas šis įrašas:
                  „organinis silicis (monometilsilanetriolis)“;
               
            
                  b)
               
               
                  po įrašo „kalcio sulfatas“ įterpiamas šis įrašas:
                  „kalcio fosforilo oligosacharidai“.
               
            
                  2.
               
               
                  Reglamento (EB) Nr. 1925/2006 II priedo 2 dalyje po įrašo „kalcio sulfatas“ įterpiamas šis įrašas:
                  „kalcio fosforilo oligosacharidai“.